༄༅། ། འཛམ་གླིང་བྱང་ཕྱོགས་ཐུབ་པའི་རྒྱལ་ཚབ་རྗེ་བཙུན་གོང་མ་ལྔའི་གསུང་རབ་ཡང་སྐོང་པོད་ཆུང་
བཞུགས། །
༄༅། ། འཕགས་པ་མཁའ་འགྲོ་མ་རྡོ་རྗེ་གུར་ནས་བྱུང་བའི་ཨུཥྞི་ཥའི་ཕྱིར་བཟློག་ཡོད། ། ༼རྗེ་ས་ཆེན་གསུང་ཡིན། ༽
༄༅། ། བླ་མ་དམ་པའི་ཞབས་ལ་སྤྱི་བོས་གུས་པར་ཕྱག་འཚལ་ལོ༑ ༑ འཕགས་པ་མཁའ་འགྲོ་མ་རྡོ་རྗེ་གུར་གྱི་རྒྱུད་ལས་བྱུང་བའི་ཨུཥྞི་ཥའི་ཕྱིར་བཟློག་པ་འདི་ལ་དོན་གཉིས་ཏེ། གཞན་གྱིས་གནོད་པ་ཕྱིར་བཟློག་པ་དང་། རང་བསྲུང་བའོ། ། དང་པོ་ལ་གཉིས། བསྒོམས་པས་ཕྱིར་བཟློག་པ་དང་། བྲིས་པས་ཕྱི་བཟློག་ཅིང་བསྲུང་བའོ། ། དང་པོ་ལ་གཉིས་ཏེ་མངོན་པར་རྟོགས་པ་དང་འབྲེལ་བའི་དབང་དུ་བྱས་ཏེ་བསྒོམ་པ་དང་། མ་འབྲེལ་བར་བསྲུང་འཁོར་རྐྱང་པ་བསྒོམ་པའོ༑ ༑ དེ་ལ་དང་པོ་ལྟར་ན། ཚོགས་ཀྱི་ཞིང་མདུན་གྱི་ནམ་མཁའ་ལ་སྤྱན་དྲངས་ཏེ༑ དེའི་སྤྱན་སྔར་སྡིག་པ་བཤགས་པ་ལ་སོགས་པ་རྒྱུན་བཤགས་བྱ་བ་དང་། ཚད་མེད་པ་བསྒོམ་པ་དང་། ཡེ་ཤེས་ཀྱི་ཚོགས་བསག་པ། སྟོང་པ་ཉིད་བསྒོམ་པ་དང་། སྟོང་པའི་ངང་ལས་ཐུན་མོང་གི་བསྲུང་བའི་འཁོར་ལོ་བསྒོམ་པའི་བར་དུ་རྒྱུད་ནས་འབྱུང་བ་བཞིན་བྱའོ། ། དེ་ནས་ཐུན་མོང་གི་བསྲུང་འཁོར་གྱི་དབུས་སུ་པཾ་ལས་པད་མ། རཾ་ལས་ཉི་མའི་སྟེང་དུ་བྷྲཱུྃ་སེར་པོ་གཅིག་བསམ། དེ་ཡོངས་སུ་གྱུར་པ་ལས་འཁོར་ལོ་རྩིབས་བཅུ་པ་རྩེ་མོ་རྣོ་བ། ཁོག་པ་སྟོང་པ་ཡངས་ཤིང་རྒྱ་ཆེ་བ་གཅིག་བསམ། དེའི་ནང་དུ་པཾ་ལས་པདྨ་རཾ་ལས་ཉི་མའི་དཀྱིལ་འཁོར་བཅུ་དུས་གཅིག་ཏུ་བསམ། དེ་ནས་འཁོར་ལོའི་ལྟེ་བའི་པདྨ་དང་། ཉི་མའི་སྟེང་དུ་བྷྲཱུྃ་སེར་པོ། དེ་ཡོངས་སུ་གྱུར་པ་ལས་བདག་ཉིད་གཙུག་ཏོར་འཁོར་ལོས་བསྒྱུར་བ་སྐུ་མདོག་སེར་པོ། ཞལ་གཅིག་ཕྱག་གཉིས་པ། གཡས་ན་འཁོར་ལོ་སེར་པོ། གཡོན་པ་སྡིགས་མཛུབ་མཛད་པ་ཞིག་བསྒོམ། ཡང་འཁོར་ལོའི་ལྟེ་བའི་མུ་ཁྱུད་ཀྱི་སྟེང་དུ་ནས་འབྲུ་ཙམ་གྱིས་མ་རེག་པའི་སར། པདྨ་དང་ཉི་མ་རེ་བསམ། དེ་ལ་ཤར་གྱི་རྩིབས་ཀྱི་ཐད་ཀར་པདྨ་དང་ཉི་མའི་སྟེང་དུ། ཧཱུྃ་ལས་གཤིན་རྗེ་གཤེད་སྔོན་པོ་ཐོ་བ་ཐོགས་པའོ། ། དེ་བཞིན་དུ་ལྷོའི་རྩིབས་ཀྱི་ཐད་སོར་ཤེས་རབ་མཐར་བྱེད་དཀར་པོ་བེ་ཅོན་འཆང་བའོ། ། ནུབ་ཀྱི་རྩིབས་ཀྱི་ཐད་སོར་པདྨ་མཐར་བྱེད་དམར་པོ་པདྨ་འཛིན་པའོ། ། བྱང་གི་རྩིབས་ཀྱི་ཐད་སོར་བགེགས་མཐར་བྱེད་ནག་པོ་རྡོ་རྗེ་འཛིན་པའོ། ། ཡང་དབང་ལྡན་གྱི་རྩིབས་ཀྱི་ཐད་སོར་མི་གཡོ་བ་ནག་པོ་རལ་གྲི་འཕྱར་བའོ། ། མེའི་རྩིབས་ཀྱི་ཐད་སོར་འདོད་པའི་རྒྱལ་པོ་ལྕགས་ཀྱུ་འཕྱར་བའོ། ། ལྷོ་ནུབ་ཀྱི་རྩིབས་ཀྱི་ཐད་སོར་དབྱུག་སྔོན་ཅན་སྔོན་པོ་དབྱུག་པ་འཆང་བའོ། ། རླུང་གི་རྩིབས་ཀྱི་ཐད་སོར། སྟོབས་པོ་ཆེ་རྩེ་གསུམ་པ་བསྣམས་པའོ༑ ༑ སྟེང་གི་རྩིབས་ཀྱི་ཐད་སོར་ཧཱུྃ་མཛད་ནག་པོ་ཕྱག་གཡས་ན་རྡོ་རྗེ། གཡོན་དྲིལ་བུ་འཛིན་པའོ། ། འོག་གི་རྩིབས་ཀྱི་ཐད་སོར་གནོད་མཛེས་ནག་པོ་གཏུན་ཤིང་འཛིན་པའོ། ། ཧཱུྃ་མཛད་མ་ཡིན་པ་གཞན་ཐམས་ཅད་ཀྱི་ཕྱག་གཡོན་སྡིགས་འཛུབ་མཛད་པའོ། ། གཡས་པ་ཐམས་ཅད་རང་རང་གི་ཕྱག་མཚན་འཛིན་པའོ༑ ༑ དེ་ལྟར་ཁྲོ་བོ་བཅུ་ཧཱུྃ་ཙམ་ལས་སྐད་ཅིག་གིས་དཀྲོངས་དཀྲོངས་བསྐྱེད་དོ། ། དེ་ཡང་ཕྱོགས་ཀྱི་ཁྲོ་བོ་བཞི་ནི་བརྗིད་པའི་ཁྲོ་བོ་སྟེ། སྤྱན་དམར་ལ་ཟླུམ་པ་བགྲད་པ། སྐུ་ཐུང་ལ་སྦོམ་པ། གསུས་ཁྱིམ་ཆེ་བ། སྟག་གི་ལྤགས་པའི་ཤམ་ཐབས་ཅན། སྦྲུལ་གྱིས་བརྒྱན་པ་སྟེ། སྤྱི་བོར་མཐའ་ཡས་སྔོན་པོ། རྣ་བ་ལ་འཇོག་པོ་དམར་པོ། མགུལ་པ་ལ་པདྨ་ཆེན་པོ་སྔོ་སྐྱ། དཔུང་པ་ལ་རིགས་ལྡན་ཁྲ་བོ། ལག་པ་ལ་ནོར་རྒྱས་དཀར་པོ། སྐེད་རགས་ལ་དུང་སྐྱོང་སེར་པོ། སེར་རལ་ཁར་ཀརྐོ་ཊ་ལྗང་ཁུ། རྐང་པ་ལ་པདྨ་སྔོ་སྐྱ། སྨ་ར་དང་སྨིན་མ་སེར་བ། དབུ་སྐྲ་སེར་པོ་སྤྱི་གཙུག་ཏུ་འཛིངས་པ་ཅན་ནོ། ཁྲོ་བོ་གཞན་རྣམས་ནི་མཛེས་པའི་ཁྲོ་བོ་སྟེ། ཅུང་ཟད་སྒེག་པ། ཡིད་ཙམ་ཁྲོ་བ། སྐུ་སྐེམས་ཞིང་གྲིམ་པ། དར་སྣ་ཚོགས་ཀྱི་ཤམ་ཐབས་ཅན། རཏྣ་སྣ་ཚོགས་ཀྱིས་བརྒྱན་པའོ། ། རལ་པ་ནག་པོ་སྤྱི་བོར་བཅིངས་པའོ། ། ཐམས་ཅད་མེ་རི་དམར་པོའི་ནང་ན་ཞབས་བརྐྱང་བསྐུམ་གྱིས་བཞུགས་པའོ། ། དེ་ལྟར་དམ་ཚིག་སེམས་དཔའ་བསྐྱེད་ནས་རྒྱས་པར་བྱེད་ན་ཡེ་ཤེས་པ་དགུག་གཞུག་བྱ། སྐྱེ་མཆེད་དང་སྐུ་གསུང་ཐུགས་བྱིན་གྱིས་བརླབ༑ དབང་བསྐུར་ནས་རིགས་ཀྱི་བདག་པོས་རྒྱས་གདབ། དེ་ཙམ་མ་གྲུབ་ན་སྐུ་གསུང་ཐུགས་བྱིན་གྱིས་བརླབས་ལ། དབུ་རྒྱན་རང་ཆས་སུ་བསྒོམ་པའོ། ། དེ་ལ་གཤིན་རྗེ་གཤེད་ལ་རྣམ་སྣང་། པདྨ་མཐར་བྱེད་ལ་འོད་དཔག་མེད༑ ༑ གཞན་ཐམས་ཅད་ལ་མི་བསྐྱོད་པས་དབུ་བརྒྱན་པའོ། ། དེ་ནས་ལུས་བསྲུང་ཞིང་མིང་སྦ་བ་སྟེ། དེ་ཡང་རང་གི་སྙིང་ཁའི་ཧཱུྃ་ལས་འོད་འཕྲོས་པས། བ་སྤུའི་བུ་ག་ཐམས་ཅད་རྡོ་རྗེ་ཕྲ་མོ་དཔག་ཏུ་མེད་པས་བལྟམས་པར་བསམ་པ་ནི། གོ་བགོ་བའོ། ། དེ་ནས་རང་གི་སྙིང་ཁའི་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ་གྱེན་དུ་ལངས་པ་ཞིག་བསམས། དེའི་ལྟེ་བ་སྟོང་པར་ཡོད་པའི་ནང་དུ་ཧཱུྃ་ཞིག་བསམས་ལ༑ དེའི་མཐའ་མ་ན་ཕར་ལ་རང་གང་བསྲུང་བར་འདོད་པའི་མིང་གི་ཡི་གེ་དང་པོ་རྣམས་བསམས་ལ། དེ་ཡང་དང་པོ་སླཽབ་དཔོན་བསྲུང་བར་འདོད་ན་སྟེང་དུ་བསམ༑ ཕ་མ་བསྲུང་ན་མདུན་དུ་བསམ། སྤུན་ཟླ་བསྲུང་ན་གཡོན་དུ་བསམ། བུ་དང་ཆུང་མ་གཡས་སུ་བསམ། གཡོག་འཁོར་རྣམས་རྒྱབ་ཏུ་བསམ། ནོར་རྫས་འོག་ཏུ་བསམ། གང་བསྲུང་བར་མི་འདོད་པའི་ཕྱོགས་སྟོང་པར་བཞག་གོ༑ དེ་ནས་བདུད་རྩི་མྱང་བ་དང་། མཆོད་པ་དང་བསྟོད་པ་ལ་སོགས་པ་གྲུབ་ན་བྱ༑ མ་བྱས་ཀྱང་བཏུབ་གསུང་། དེ་ནས་འཁོར་ལོའི་ཕྱོགས་མཚམས་བརྒྱད་ཀྱི་རྩིབས་མེད་པའི་བར་དུ། ཡཾ་ལས་རླུང་གི་དཀྱིལ་འཁོར། དེའི་སྟེང་དུ་རཾ་ལས་མེའི་དཀྱིལ་འཁོར། དེའི་སྟེང་དུ་བསྒྲུབ་བྱ་ལུས་རིད་ཅིང་སྐྲ་འཛིངས་པ། ཁ་ནས་ཁྲག་སྐྱུག་པ། སྤྱི་གཙུག་ཏུ་འདུག་པར་ལྟས་ལ། དེ་ལ་གནོད་བྱེད་ཀྱི་ཤེས་པ་བཀུག་ལ་སྟིམ་མོ། ། དེ་ནས་སྔགས་བཟླས་པ་དང་། ཁྲོ་བོ་རྣམས་ཞལ་ཕྱིར་གཟིགས་པར་བསམ་ཞིང་། འཁོར་ལོ་ཡང་གཡོན་དུ་མྱུར་དུ་འཁོར་བར་བསམས་ལ༑ བསྒྲུབ་བྱའི་ལུས་རླུང་གིས་བསྐྱོད། མེས་བསྲེགས་ཅིང་འཁོར་ལོའི་རྩེ་མོས་ཉལ་ཉལ་བཏུབ་པར་བསམ་མོ། ། དེས་ལུས་བཏུབས་པས། ཁོའི་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་ཐམས་ཅད་དག་ནས། རྣམ་པར་ཤེས་པ་མི་བསྐྱོད་པའི་ཞིང་ཁམས་སུ་སྐྱེ་བར་བསམ་ཞིང་། སྔགས་བཟླས་སོ། ན་མཿས་མནྟ་བུདྡྷཱ་ནཱཾ། ན་མཿས་མནྟ་དྷརྨཱ་ནཱཾ། ན་མཿས་མནྟ་སྃ་གྷཱ་ནཱཾ། ཨོཾ་སི་ཏཱ་ཏ་པ་ཏྲེ། ཨོཾ་བི་མ་ལ༑ ཨོཾ་ཤངྐ་ར། ཨོཾ་པྲ་ཏྱཾ་གི་ར། བཛྲ་ཨུཥྞི་ཥ་ཙཀྲ་ཝརྟི། སརྦ་ཡནྟྲ། མནྟྲ། མཱུ་ལ་ཀརྨ། བྷནྡྷ་ནྃ། ཏཱ་ཌ་ནྃ། ཀཱི་ལ་ནཾ་བྷ། མ་མ་ཀྲི་ཏེ། ཡེ་ན་ཀེ་ན་ཙིཏྟ་ཏྲི་ཏཾ་ཏད༑ སརྦནྟུ། ཙྪིནྡྷ་ཙྪིནྡྷ། བྷིནྡྷ་བྷིནྡྷ། ཙི་རི་ཙི་རི། གི་རི་གི་རི། མ་ར་མ་ར། ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ། ཕཊ་ཕཊ་ཕཊ། ཞེས་ལན་བདུན་ནམ། ཉི་ཤུ་རྩ་གཅིག་གམ། བརྒྱ་རྩ་བརྒྱད་ལ་སོགས་པ་ཅི་རིགས་པ་བཟླས་སོ། ། དེ་ནས་འདི་སྐད་བརྗོད་ཅིང་དམོད་པ་བཟློག་པར་བྱའོ། ། གང་དག་བདག་ལ་སྡང་བའི་སེམས་དང་ལྡན་པ་རྣམས་དང་།  གདུག་པའི་སེམས་དང་ལྡན་པ་རྣམས་དང་།  དྲག་ཤུལ་གྱི་སེམས་དང་ལྡན་པ་རྣམས་དང་། སྦྱོར་བ་ངན་པ་བྱེད་པ་རྣམས་དང་།  དགྲ་བགེགས་གང་ཡིན་པ་དེ་ཐམས་ཅད་ཀྱི་ལུས་བཅིང་བར་བགྱིའོ། ། ངག་བཅིང་བར་བགྱིའོ༑ ༑ ཡིད་བཅིང་བར་བགྱིའོ། ། དེ་དག་གི་མཐུ་བརླག་པར་གྱུར་ཅིག སྟོབས་བརླག་པར་གྱུར་ཅིག རྫུ་འཕྲུལ་བརླག་པར་གྱུར་ཅིག དེས་བཟླས་པའི་སྔགས་ཀྱི་དེ་ཉིད་བརླག་པར་གྱུར་ཅིག དེས་བསྒྲུབས་པའི་ལྷ་འདྲེས་དེ་ཉིད་ཀྱི་ཤ་ཟ་བར་གྱུར་ཅིག ཅེས་བརྗོད་ཅིང་ལུས་ཀྱིས་ཐལ་མོ་བརྡབ་བོ། ། སེམས་ཀྱི་བསམ་སྦྱོར་ནི། བདག་གི་ཐུགས་ཀ་ནས་ཁྲོ་བོ་རང་དང་འདྲ་བ་མཚོན་ཆ་ཐོགས་པ་དཔག་ཏུ་མེད་པ་སྤྲོས་ཏེ། གནོད་བྱེད་ཐམས་ཅད་ཀྱི་ལྕེ་བཅད་ཅིང་། ལུས་མགོ་ནས་བཤང་ལམ་དུ་བཤགས་ཅིང་། རྡུལ་ཕྲ་རབ་ཏུ་བཏུལ་ནས། མེས་བསྲེགས་ཅིང་། རླུང་གིས་གཏོར་བར་བསམ་མོ། ། དེ་ནི་ཕྲིན་ལས་གཞོལ་བའོ༑ ༑ དེ་ནས་མངོན་པར་རྟོགས་པ་དང་འབྲེལ་བའི་དབང་དུ་བྱས་ནས་བསྒོམ་པ་བསྟན་ཟིན་ཏོ། ། གཉིས་པ་བསྲུང་འཁོར་རྐྱང་པ་བསྒོམ་པ་ལ་གཉིས་ཏེ། རྒྱས་པ་དང་། བསྡུས་པའོ། ། རྒྱས་པར་བསྒོམ་པ་ནི། གཞན་ཐམས་ཅད་གོང་དང་འདྲ་བ་ལ། བྱེ་བྲག་ཏུ་བཟླས་པ་ཟིན་པ་དང་། རང་གཞི་གཅིག་ཏུ་གནས་པ་ཡིན་ན། ཁྲོ་བོ་རྣམས་བསྡུ་མི་དགོས་ཏེ། གཙུག་ཏོར་འཁོར་ལོས་བསྒྱུར་བའི་ལྟོ་བ་ཡངས་པའི་ནང་དུ་སྤྱོད་ལམ་ཐམས་ཅད་བྱའོ། ། ཡང་ན་ཁྲོ་བོ་རྣམས་བསྡུས་ནས། འཁོར་ལོའི་ནང་དུ་སྤྱོད་ལམ་ཐམས་ཅད་བྱས་ཀྱང་བཏུབ་གསུང་ངོ་། ། གཞི་གཅིག་ཏུ་མི་གནས་ན་ཁྲོ་བོ་རྣམས་རང་ལ་བསྡུས་ལ་སྤྱོད་ལམ་ཐམས་ཅད་བྱའོ། ། ཡང་ན་བསྲུང་འཁོར་ལ་བསྡུས་ཏེ་ཁྲོ་བོ་བཅུ་ལ་བསྡུ། དེ་རྣམས་རང་གི་ཐུགས་ཀར་བསྡུས་ལ་སྤྱོད་ལམ་གྱི་རྣལ་འབྱོར་བྱའོ། ། དེས་ནི་རྒྱས་པར་བསྒོམ་པ་བསྟན་ཟིན་ཏོ༑ ༑  ༑ ༑གཉིས་པ་བསྡུས་པ་བསྒོམ་པ་ནི། བདག་གིས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱས་ལ། སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་འགོད་པར་བྱའོ་སྙམ་དུ་སེམས་བསྐྱེད་ལ། དེ་ནས་ཡང་ཨོཾ་མ་ཧཱ་ཤུ་ནྱ་ཏའི་སྔགས་ཀྱིས་སྟོང་པར་བསྒོམ། སྟོང་པའི་ངང་ལས་པཾ་ལས་པདྨ་འདབ་མ་བརྒྱད་པ་དམར་པོ། དེའི་སྟེང་དུ་རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཡི་གེ་བྷྲ྄ཱུྃ་སེར་པོ་ལས་འཁོར་ལོ་རྩིབས་བཅུ་པ། དེའི་སྟེང་དུ་རཾ་ལས་ཉི་མའི་དཀྱིལ་འཁོར་བཅུ་གཅིག་དུས་གཅིག་ཏུ་བསམས་ལ། གདན་དབུས་མའི་སྟེང་དུ་བྷྲཱུྃ་ལས་འཁོར་ལོས་བསྒྱུར་བ་བསྒོམ་པ་དང་། ཧཱུྃ་བཅུ་ལས་ཁྲོ་བོ་བཅུ་བསྒོམ་པ་ལ་སོགས་པ་མཐར་སྤྱོད་ལམ་གྱི་རྣལ་འབྱོར་གོང་དང་འདྲ་བར་ཤེས་པར་བྱའོ། ། དེས་ནི་བསྡུས་པ་བསྒོམ་པ་བསྟན་ཟིན་ཏོ། ། དེ་ལྟར་མངོན་པར་རྟོགས་པ་རྒྱས་བསྡུས་ཀྱིས་གཞན་གྱི་གནོད་པ་ཕྱིར་བཟློག་པ་བསྟན་ཟིན་ཏོ། ། དེ་ལྟར་བསྒོམ་པའི་ཚུལ་གྱིས། གྲངས་ཀྱི་བསྙེན་པ་འབུམ་ཕྲག་བཅུའམ། དུས་ཀྱི་བསྙེན་པ་ཟླ་བ་དྲུག མཚན་མའི་བསྙེན་པ་གོ་ཆ་གྱོན་པ་དང་། མཁར་ལ་ཞོན་པའམ༑ མཚོན་རྣོན་པོ་ཐོགས་པ་ལ་སོགས་པའི་རྨི་ལམ་བཟང་བའམ། དེ་ལྟར་བསྙེན་པ་གསུམ་ལས་རྟགས་ཀྱི་མཚན་མ་བྱུང་ནས། བྲིས་པས་ཕྱིར་བཟློག་པ་བྱས་ལ། འཁོར་ལོ་དཔུང་པ་གཡོན་པ་ལ་བཏགས་ཏེ། སྲོད་ཀྱི་དུས་སུ་མངོན་པར་རྟོགས་པ་རྫོགས་པར་བསྒོམས་ནས། འཁོར་ལོ་ལ་འཇུས་ནས་རིག་སྔགས་བདུན་བཟླས་པས་བར་དུ་གཅོད་པ་བསྲུང་བ་དང་། ཕྱིར་བཟློག་པའི་ལས་འགྲུབ་པར་འགྱུར་རོ། ། བསྒོམ་པས་ཕྱིར་བཟློག་པའོ། ། གཉིས་པ་བྲིས་པས་ཕྱིར་བཟློག་པ་ནི། དེ་ནས་བསྒོམ་བཟླས་ལ་རྟགས་ཐོན་ནས་བྲི་བར་བྱ་སྟེ། འདི་ལ་བྲི་བའི་གཞི༑ གྲོ་གའམ། ཤོག་བུའམ། རས་ལ་སྣག་ཚའམ། གུར་གུམ་མམ། གི་ཝཾ་གི་འཁོར་ལོ་རྩིབས་བརྒྱད་པའི་ལྟེ་བ་ལ། ཕྱི་རོལ་ལ་མུ་ཁྱུད་དང་བཅས་པ་ཞིག་བྲིས་ལ། དེ་ལ་སྔགས་བཀོད་པ་ནི། ན་མཿས་མནྟ་བུདྡྷཱཾ། ལ་སོགས་པ་འཁོར་ལོ་བསྒྱུར་བའི་སྔགས་བྲི། ཤར་གྱི་རྩིབས་ལ་ན་མཿས་མནྟ་བུདྡྷཱེ་བྷྱོ། ན་མོ་བཛྲ་མུད་ཀ་ར་ཧ་ཏ་ཡ་ཙ་ཌ་མཾ་ཌ་ལོ་ཀྵ་པ་ཀ་ར་ཡ། ཆེ་གེ་མོ་ལ་རཀྵ་རཀྵ་ཀུ་རུ་ཧཱུྃ་ཕཊ། ཅེས་པ་བྲིའོ། ། ལྷོའི་རྩིབས་ལ། ན་མཿས་མནྟ་བུདྡྷཱཻ་བྷྱོ། ན་མོ་མ་ཧཱ་པཎྜ་དྷ་ཧ་ར། བི་བི་དྷ་ར་སུ་ར་ཨ་སུ་ར་མ་བྷ་ན་ནིརྨྨ་ཐ་ཧཱུྃ་ཕཊ། ཅེས་བྱའོ། ། ནུབ་ཀྱི་རྩིབས་ལ། ན་མཿས་མནྟ་བུདྡྷཱེ་བྷྱོ། ཧཱུ་ལུ་ཧཱུ་ལུ། མ་ཧཱ་པད་མ་ཨ་མྲྀ་ཏེ་ཀུ་རུ་བི་ཤན་ཨ་ཧཱུྃ་ཕཊ། ཅེས་པ་བྲིའོ། ། བྱང་གི་རྩིབས་ལ། ན་མཿས་མནྟ་བུདྡྷཱེ་བྷྱོ། ན་མོ་བཛྲ་ཀྲོ་ཏ་ཡ་མ་ཧཱ་ཌཾཥྟོད་ཀ་ཏ་བྷཱ་རེ་ཝ་ཡ་བཛྲ་སན་ཏོ་ཧ་དྷོ་ར་ཡ། ཨ་མྲྀ་ཏ་ཀུཎྜ་ལི་ཧཱུྃ་ཕཊ། ཅེས་པ་བྲིའོ༑ ༑ དབང་ལྡན་གྱི་རྩིབས་ལ། ན་མཿས་མནྟ་བུདྡྷཱེ་བྷྱོ། ན་མོ་ཨ་ཙ་ལ་ག་ཎ་ཙན་ཌ་ཏུ་ཌ། གྷ་ཏ་ཡ་གྷ་ཏ་ཡ་ཧཱུྃ་ཕཊ། ཅེས་པ་བྲིའོ། ། མེའི་རྩིབས་ལ། ན་མཿས་མནྟ་བུདྡྷཱེ་བྷྱོ། ཨོཾ་ཊཀི་ཧཱུྃ་ཛ། ཆེ་གེ་མོ་ལ་རཀྵ་ཀུ་རུ་ཧཱུྃ་ཕཊ། ཅེས་པ་བྲིའོ། བདེན་བྲལ་གྱི་རྩིབས་ལ། ན་མཿས་མནྟ་བུདྡྷཱེ་བྷྱོ། ཨོཾ་ཡ་མ་དནྜ། ཏུ་རུ་ཏུ་རུ། མུ་རུ་མུ་རུ༑ སརྦ་དུཥྟན་མ་ར་ཡ་ཧཱུྃ་ཕཊ། ཅེས་པ་བྲིའོ། ། ནུབ་བྱང་གི་རྩིབས་ལ། ན་མཿས་མནྟ་བུདྡྷཱེ་བྷྱོ། ན་མོ་མ་ཧཱ་བ་ལ་ཨུ་ཚུ་མ་དྷེ་ར་ཛ་ཡ། སརྦ་ན་ག་ནཾ་ཧྲི་ཏ་ཡཾ་ཏ་ཌ་ཡ་ཧཱུྃ་ཕཊ། ཅེས་པ་བྲིའོ། ། དེ་ལྟར་ཐམས་ཅད་ཀྱི་ཧཱུྃ་ཕཊ། ཅེས་པའི་བར་དུ་ཆེ་གེ་མོ་རཀྵ་ཅེས་པ་བྲིའོ། ། ལྟེ་བའི་མུ་ཁྱུད་ལ། ཨོཾ་སུམྦྷ་ནི་སུམྦྷ་ཧཱུྃ། གྲྀཧ